A Bizottság határozata
(2001. január 26.)
a Bosznia-Hercegovinából érkező lófélék tekintetében a 79/542/EGK tanácsi határozat, valamint a 92/260/EGK, a 93/195/EGK, a 93/196/EGK és a 93/197/EGK határozat módosításáról
(az értesítés a C(2001) 158 számú dokumentummal történt)
(EGT vonatkozású szöveg)
(2001/117/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb Ausztria, Finnország és Svédország csatlakozási okmányával módosított, a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvre [1] és különösen annak 12., 15. cikkére, valamint 19. cikkének i. pontjára,
tekintettel a legutóbb a 96/43/EK határozattal [2] módosított, a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre [3] és különösen annak 18. cikkére,
mivel:
(1) A legutóbb a 2000/623/EK határozattal [4] módosított 79/542/EGK tanácsi határozat [5] meghatározza azon harmadik országok jegyzékét, amelyekből a tagállamok engedélyezik a szarvasmarhafélék, sertések, lófélék, juh és kecske, továbbá friss hús és húsipari termékek behozatalát.
(2) A törzskönyvezett lovak ideiglenes behozatalára, valamint a törzskönyvezett lófélék és a termelési és tenyésztési célú lófélék behozatalára vonatkozó állat-egészségügyi feltételeket és állatorvosi bizonyítványt a legutóbb a 2000/209/EK határozattal [6] módosított 92/260/EGK [7] és 93/197/EGK bizottsági határozat [8] határozza meg.
(3) A törzskönyvezett lovak ideiglenes kivitelét követő újbóli beléptetésére vonatkozó állat-egészségügyi feltételeket és az állatorvosi bizonyítvány kiállítását a legutóbb a 2000/754/EK határozattal [9] módosított 93/195/EGK bizottsági határozat [10] határozza meg.
(4) A vágásra szánt lófélék behozatalára vonatkozó állat-egészségügyi feltételeket és állatorvosi bizonyítványt a legutóbb a 97/36/EK határozattal [11] módosított 93/196/EGK bizottsági határozat [12] határozza meg.
(5) Bosznia-Hercegovina szerepel a 79/542/EGK határozatban a harmadik országok jegyzékén, és a lófélék behozatalára vonatkozó állat-egészségügyi feltételeket és az állatorvosi bizonyítvány kiállítását a fent említett bizottsági határozatok határozzák meg.
(6) A Bosznia-Hercegovinában akkoriban bekövetkezett eseményekkel összefüggésben az 1999/441/EK határozattal [13] módosított, a Bosznia-Hercegovina Köztársaságból származó vagy azon áthaladó élő állatoknak és állati eredetű termékeknek a Közösség területére való behozataláról szóló, 1992. május 20-i 92/271/EGK bizottsági határozat [14] kifejezetten megtiltotta lófélék behozatalát a Közösség területére.
(7) A Bizottság által Bosznia-Hercegovinába kiküldött állatorvosi küldöttség látogatását követően úgy tűnik, hogy a lovak állat-egészségügyi helyzetének felügyelete nem kielégítő, és komoly hiányosságokra derült fény a lóféléknek a Közösségbe történő behozatalát felfüggesztő intézkedések betartását illetően.
(8) Figyelembe véve azokat a veszélyeket, amelyeket a bosznia-hercegovinai lovak felügyelet nélküli állat-egészségügyi helyzete a Közösség számára jelent, a 90/426/EGK irányelv alapján helyénvalónak látszik a lófélék behozatalának felfüggesztése Bosznia-Hercegovinából.
(9) A 79/542/EGK határozatot és a 92/260/EGK, a 93/195/EGK és a 93/197/EGK határozatot megfelelően módosítani kell.
(10) Következésképpen a módosított behozatali feltételek kifejezése céljából a 92/271/EGK határozatot hatályon kívül kell helyezni.
(11) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 79/542/EGK határozat mellékletének első részében, az élő lófélék külön oszlopában a Bosznia-Hercegovinára vonatkozó sorban a kereszt (×) helyébe nulla (0) lép.
2. cikk
A 92/260/EGK tanácsi határozat a következőképpen módosul:
1. A "Bosznia-Hercegovina (BA)" szöveget az I. melléklet B csoportjában szereplő harmadik országok jegyzékéből el kell hagyni.
2. A "Bosznia-Hercegovina" szöveget a II. B mellékletben meghatározott egészségügyi bizonyítvány címében szereplő harmadik országok listájából el kell hagyni.
3. A "Bosznia-Hercegovina (BA)" szöveget a II. A, B, C, D és E melléklet III. fejezete d) pontjának harmadik francia bekezdésében szereplő harmadik országok listájából el kell hagyni.
3. cikk
A 93/195/EGK tanácsi határozat a következőképpen módosul:
1. A "Bosznia-Hercegovina (BA)" szöveget az I. melléklet B csoportjában szereplő harmadik országok jegyzékéből el kell hagyni.
2. A "Bosznia-Hercegovina" szöveget a II. mellékletben meghatározott egészségügyi bizonyítvány címében szereplő harmadik országok B csoportjának listájából el kell hagyni.
4. cikk
A 93/196/EGK tanácsi határozat a következőképpen módosul:
A "Bosznia-Hercegovina (BA)" szöveget a II. melléklet 3. lábjegyzetében a harmadik országok B csoportjának listájából el kell hagyni.
5. cikk
A 93/197/EGK tanácsi határozat a következőképpen módosul:
1. A "Bosznia-Hercegovina (BA)" szöveget az I. melléklet B csoportjában szereplő harmadik országok jegyzékéből el kell hagyni.
2. A "Bosznia-Hercegovina" szöveget a II. B mellékletben meghatározott egészségügyi bizonyítvány címében szereplő harmadik országok listájából el kell hagyni.
6. cikk
Az 92/271/EGK határozat hatályát veszti.
7. cikk
Ennek a határozatnak a tagállamok a címzettjei.
Kelt Brüsszelben, 2001. január 26-án.